唐景崧

**唐景崧**，字維卿，廣西灌陽人，以編修轉部。性豪爽，飲酒賦詩，遨游公卿間。

光緒九年，法蘭西謀併越南，清朝出師救之。而黑旗兵捍禦尤武。黑旗者，欽州劉永福也，少為太平軍部曲。敗後，逃黔桂間，糾集黨徒，闖入越南，官不能制。當是時，法人在越，狼瞻虎噬，侮慢子女。越南君臣拱手唯命，日恐社稷之不血食。永福憤之，起兵與戰，大勝於紙橋，禽其渠帥；又勝於諒山，越王阮福時大喜，封義良男，授三宣提督，威名大震。清廷以兵部尚書彭玉麟督師兩廣，提督王德標、馮子材出關援之。景嵩以永福義士，上書政府，請說之效命。既往，造軍門，握手道平生。曰：『淵亭勞苦。公如肯歸國，當以專閫相待。朝廷望公切也』。永福亦念宗邦，深欲建功自贖，許之。十一年，和成，入京，溫旨嘉慰，授南澳鎮總兵，記名提督。景崧亦以功任臺灣兵備道。

臺為海中奧區，人材蔚起。景嵩雅好文學，聘進士施士浩主講海東書院。庠序之士，禮之甚優。道署舊有斐亭，葺而新之，暇輒邀僚屬為文酒之會。又建萬卷堂，藏書富。太夫人能詩，每一題成，主評甲乙。一時臺人士競為詩學。十七年，擢布政使，駐臺北。臺北新建省會，游宦寓公，簪纓畢至。景崧又以時最之，建牡丹詩社，飭纂通志，自為監督，未成，而遭割臺之役。

二十年春，日本以朝鮮之故，進兵漢城，布告開戰。清廷以臺灣為東南重鎮，命永福率師防守，幫辦軍務。六月，至臺南，巡視沿海，駐旗後。八月，上省，與景崧議戎機。清廷以奉省各軍疊敗，召之北上。永福以所部力弱，不足赴戰，上書總理衙門，略曰：『福越南勁旅，實有數萬。入關之初，祇准帶來千一百人，此皆揀選於平時者也。到粵以來，頻遭裁撤，今僅存三百人。奉旨渡臺，始募潮勇數千名，分為二營。烏合之眾，倉卒成軍，以之言戰，何能禦侮？法人之役，實為前車。到臺以後，極力籌商；而臺灣孤懸海外，口岸紛多，防不勝防。必須南北聯為一氣，始可言守。福有舊部三千，皆經歷戰之士；又有裨將數人，足寄心膂。意欲招之至臺，扼守南隅，兼為北援。前曾咨商閩粵督憲，懇切哀求，繼復商之臺撫，均不允准。當此之時，既無糈餉，何能募軍？興言及此，不禁痛哭。今兩奉特旨，命福北上，非敢遲延赴敵，實因所部無人；自請罷斥，又近規避，非夙志也。福一介武夫，荷蒙優渥，位至方面。誓命報國，萬死不辭。為今之計，請回粵中，招集舊部，然後北行。並以福交與北洋大巨節制，一切軍情，不至阻隔』。詔以永福仍駐臺灣。

九月，邵友濂奏請辭職，以景崧署巡撫。既受事，整剔軍政；以永福守臺南，棟軍統領林朝棟守臺中，而福建水師提督楊歧珍亦率軍駐北。土客新舊凡三百數十營，每營三百六十人，需餉孔巨，奏請協濟。旋奉部撥五十萬兩，南洋大臣張之洞許助一百萬兩，以次劃匯，而戰守急矣。二十一年春二月，日軍破澎湖，守將周振邦逃。奉省亦軍敗艦降。詔以北洋大臣李鴻章為全權議和。日廷索割臺灣。臺人聞之，奔走相告，哀籲請止。三月二十有二日，景崧電奏曰：『三次電奉，一次電詢，總署和議情形，均未奉復詳行。紛傳割遼、臺並派某爵率兵船即日來臺簽押；李鴻章希圖了事，斷不可行。必不得已，查外國近年聯二、三國為同盟密約，我可急挽英、俄或請外國，從公剖斷。不可專從李鴻章辦法。割臺，臣不敢奉詔。且王靈已去，萬民駭憤已極，勢不可遏。朝廷已棄之地，無可撫慰，無可約束。日人到臺，臺民抗戰，臣不能止。臣忝權臺撫，臺已屬日，即交繳辦法仍用臺撫之銜，不特為臺民笑，更為日人笑也。如必割臺，唯有乞請迅簡大員來臺辦理。此外尚有一線可冀挽回，伏乞聖照熟思。揆今時勢，全局猶盛，尚屬可為，何至悉為所索？列聖在天之靈，今日何以克安？臣不勝痛哭待命之至』。不報。臺人遂議自主。各官多送眷回，行李塞途。無賴見之，以為盜餉，遏而奪之。中軍參將方元良聞報，馳往彈壓，轨敗箱，又以為餉被劫也，亟鳴鎗，應彈而踣者十數人。眾大譁，持械鬥，元良被殺，蜂擁至撫署。署兵開鎗，踣者又十數人。景崧聞變出止。撫標管帶李文魁自外入，握刀進，歷階而上。景崧驚喝曰：『胡為者』？刀未離鞘旋納入。對曰：『來護大帥』。應聲間已迫近身側。景崧以令授之曰：『速召六營來』。文魁持命出，大呼曰：『大帥令我兼統六營矣』。躍馬去。提督楊歧珍率兵至，眾始散。四月，撰臺換約，詔飭守土官撤回。歧珍率所部歸廈門。景崧電詢永福去就，復曰：『與臺存亡』。而自主之議成。

五月初二日，紳士邱逢甲率人民等公上大總統之章，受之，建元永清，檄告中外。景崧亦分電各省大吏曰：『日本索割臺灣，臺民不服。屢經電奏，不允割讓，未能挽回。臺民忠義，誓不服從。崧奉旨內渡，甫在摒擋之際，忽於光緒二十一年五月初二日，將印旗送至撫署，文曰「臺灣民主國總統之印」，旗用藍地黃虎。不得已允暫主總統，由民公舉，仍奉正朔，遙作屏藩，商結外援，以圖善後。事起倉猝，迫不自由。已電奏，並布告各國。能否持久，尚難預料。唯望憫而助之』。

翌日，又以大總統之銜告示臺民曰：『日本欺凌中國，大肆要求。此次馬關議款，賠償兵費，復索臺灣。臺民忠義，誓不服從，屢次電奏免割，本總統亦多次力爭，而中國欲昭大信，未允改約。全臺士民不勝悲憤。當此無天可籲，無主可依，臺民公議自主，為民主之國。以為事關軍國，必須有人主持，乃於四月二十二日，公集本衙門遞呈，請余暫統政事。再三推讓。復於四月二十七日，相率環籲。五月初二日，公上印信，文曰「臺灣民主國總統之印」，換用國旗藍地黃虎。竊見眾志已堅，群情難拂，故為保民之計，俯如所請，允暫視事。即日議定改臺灣為民主之國。國中一切新政，應即先立議院，公舉議員，詳定律例章程，務歸簡易。唯臺灣疆土，荷大清經營締造二百餘年，今雖自立為國，感念舊恩，仍奉正朔，遙作屏藩，氣脈相通，無異中土，照常嚴備，不可疏虞。民間如有假立名號、聚眾滋事、藉端仇殺者，照匪類治罪。從此清內政、結外援、廣利源、除陋習。鐵路兵船，次第籌辦，富強可致，雄峙東南，未嘗非臺民之幸也』。

初六日，日軍登鼎底澳，越三貂嶺。景崧檄諸軍援戰不利，基隆遂失，迫獅球嶺。臺人請駐八堵，為死守計，不從。李文魁馳入撫署請見，大呼曰：「獅球嶺亡在旦夕，非大帥督戰，諸將不用命」。景崧見其來，悚然立；而文魁已至屏前。即舉案上令架擲地曰：『軍令俱在，好自為之』。文魁側其首以拾，則景崧已不見矣。景崧既入內，攜巡撫印，奔滬尾，乘德商輪船逃。尓臺擊之，不中。文魁亦躡景崧後至廈門，謀刺之。事洩，為清吏所捕，戮於市。

臺南聞景崧逃，臺北破，議奉永福為大總統，不從；強之，始移駐臺南。設議院，籌軍費，行郵遞，發鈔票，分汛水陸，訓勵團練。各地魁桀收而用之，以援助前敵。於是告示於民曰：『日本要盟，全臺竟割；此誠亙古未有之奇變。臺灣之人髮指眥裂，誓共存亡，而為自主之國。本幫辦則以越南為鑒，迄今思之，追悔無窮。頃順輿情，移駐南郡。本幫辦亦猶人也，無尺寸長，有忠義氣，任勞任怨，無詐無虞。如何戰事，一擔肩膺；凡有軍需，紳民力任。誓師慨慷，定能上感天神；慘澹經營，何難徐銷敵焰』。

六月，日本臺灣總督樺山資紀寓書永福，勸解兵；復書不從。於是日軍破新竹，取宜蘭，進迫苗栗，又輒以戰艦窺臺南。命幕僚吳彭年率七星旗兵趣援；方至而苗栗陷，大戰於彰化，彭年陣沒，將弁多死。臺南餉械已絀，再命幕僚羅綺章渡廈門，陳援各省，辭甚哀痛。七月，日軍破雲林，別以一軍略埔里社，鋒銳甚。沿途民軍據守力戰，相持三十餘日，殺傷略當，嘉義始陷。永福深自悲痛。

八月二十有三日，日軍登枋寮，入恆春，取鳳山。南北俱逼，所距不過百里，而接濟久絕。永福知事不可為，介英領事歐思納致書樺山資紀求成。是時日艦大集於澎湖。歐思納往見副總督高島革塀丙之助，不許。約永福至艦議款，否則開戰。終不往。而日軍又破旗後矣。九月初二日，黑旗兵在白沙墩獲英人間諜二，解至署，永福邀入內，商出亡；其人則爹利士船主柁師也。入夜，永福視安平尓臺，乘之以去。日艦八重山追之，至廈門，搜其船，不得。初四日，日軍入城。

景崧既歸，遂居桂林；而永福嗣為碣石鎮總兵。二十九年，卒，年六十三。

## 據
* 連橫·《臺灣通史》